**Zastupnica u Europskom parlamentu Ivana Maletić objavljuje**

**Poziv mladima za sudjelovanje u projektu izrade slikovnice/stripa o**

**Europskoj uniji**

*Dragi mladi,*

*izreka kaže da* ***mašta*** *ne poznaje godine i da* ***snovi*** *nemaju granica. Kao vaša predstavnica i zastupnica u Europskom parlamentu, dodala bih da je* ***znanje*** *jedina vrijednost koju vam nitko ne može oduzeti. Odlučila sam raspisati natječaj kojim želim omogućiti da pokažete svima iznimnu maštu, kreativnost i veliko znanje, za koje sam se uvjerila putujući po Hrvatskoj i susrećući se s vama, da imate.*

*Svim našim građanima želim da pogledaju Europsku uniju vašim očima i zato vam upućujem ovaj poziv za izradu stripa ili slikovnice na temu Upoznajmo zajedno Europsku uniju.*

**Natječaj se sastoji od dvije kategorije:**

1. Kategorija: Izrada slikovnice – Upoznajmo zajedno Europsku uniju
2. Kategorija: Izrada stripa – Upoznajmo zajedno Europsku uniju

**Tko se može prijaviti?**

Prihvatljivi prijavitelji su svi mladi u dobi od 15 do 29 godina

Prijavitelj može biti (ne)formalna grupa mladih s najviše 7 pojedinaca (npr. timovi škola ambasadora Europskog parlamenta, timovi ostalih srednjih škola, udruge mladih, savjeti mladih, studentske udruge). Svaki prijavitelj može poslati maksimalno **jednu prijavu** po kategoriji. Ako prijavitelj pošalje više prijava, povjerenstvo za ocjenjivanje prijava uzet će u obzir prvu pristiglu prijavu prijavitelja na natječaj. Može se prijaviti više različitih prijavitelja iz iste škole, udruge ili druge institucije. Svaka neformalna grupa mladih određuje naziv grupe pod kojim se prijavljuje na natječaj.

**Što treba sadržavati slikovnica/strip?**

Sadržaj nije ograničen, važno je osmisliti koncept kroz koji se na jednostavan način predstavljaju specifičnosti Europske unije svim uzrastima.

**Koje minimalne uvjete moraju zadovoljavati strip i slikovnica?**

* Najveći dopušteni format slikovnice/stripa je A4.
* Slikovnica/strip može sadržavati maksimalno 20 stranica
* Slikovnica/strip ne smije biti prethodno objavljena.

**Tko će ocjenjivati prijavljene projekte?**

Prijavljene projekte ocijenit će stručnjaci na području slikovnice/stripa, povijesti EU-a te komunikacija i edukacija.

Prijavljeni projekti koji ne zadovoljavaju minimalne uvjete, kao i projekti čiji prijavitelji nisu prihvatljivi s obzirom na uvjete natječaja neće se razmatrati.

Pri ocjeni kvalitete slikovnice/stripa pazit će se podjednako na kvalitetu teksta i na kvalitetu ilustracija, a osobito na povezanost i nadopunjavanje tih dvaju elemenata. Ocjenjivat će se obuhvat i različitost sadržaja, činjenice, istaknute zanimljivosti te poticanje na učenje o Europskoj uniji.

Predstavnici pobjedničkih projekata u obje kategorije biti će nagrađeni dvodnevnom posjetom Europskom parlamentu u Bruxellesu.

**Koji je rok za prijavu projektnih prijedloga?**

Natječaj započinje dana 3. prosinca 2018. , a završava dana 28. siječnja 2019.

Projektni prijedlozi zaprimat će se zaključno do 28. siječnja 2019. u 18 h.

Prijave pristigle nakon navedenog roka neće se razmatrati.

**Kako prijaviti projekt?**

Prijave se zaprimaju isključivo na popunjenom obrascu koji se nalazi na [ovom linku](https://docs.google.com/a/imured.hr/forms/d/1HoP2fh96USCaRgbvJPIO8S7N8oSXbIqLUgEc9drbZi4/edit?usp=drive_open&ths=true). ([goo.gl/MNpNoK](http://goo.gl/MNpNoK))

Uz popunjeni aplikacijski obrazac prijavitelji trebaju poslati prijedlog slikovnice u PDF formatu i koncept interaktivne igre na e-mail: [ivana.maletic-office@europarl.europa.eu](mailto:ivana.maletic-office@europarl.europa.eu).

**Kada će biti objavljeni rezultati natječaja?**

Odabrani tim stručnjaka će do 18. veljače 2019. razmotriti sve pristigle prijave te će najkasnije do 25. veljače 2019. Ured zastupnice Maletić na www.ivana-maletic.com objaviti rezultate natječaja i posebno obavijestiti sve sudionike o rezultatima.

Posjet pobjedničkih timova Europskom parlamentu planiran je u ožujku 2019.